Мудрэн Беслъэн Олимп Джэгухэм макIуэ
Рио-де-Жанейрэ кIуэну лицензэ къызыхуагъэфэща ди спортсменхэр Урысейм дзюдомкIэ и федерацэм игъэбелджылащ. Абы ипкъ иткIэ къэралым и командэ къыхэхам хэту Бразилием и алэрыбгъухэм щыбэнэну Iэмал иIэнущ Къэбэрдей-Балъкъэрым щыщ дзю-доист, зи хьэлъагъыр килограмм 60-м нэблагъэ Мудрэн Беслъэн.
Ди лъэпкъэгъум апхуэдэ щIыхь щIигъуэтам и щхьэусыгъуэщ иужьрей олимп лъэхъэнэм къриубыдэу зыIэригъэхьа ехъулIэныгъэхэр. Апхуэдэхэщ, къэбгъэлъагъуэмэ, Европей джэгухэм я дыщэ медалыр, Урысеймрэ Европэмрэ я чемпионатхэм къыщихьа текIуэныгъэхэр.
Хъыбар гуапэмкIэ дэ къыддэгуэшащ Къэбэрдей-Балъкъэрым дзюдомкIэ и командэ къыхэхам и тренер нэхъыщхьэ Емкъуж Мухьэмэд.
— ИкъукIэ гуапэ тщыхъуащ Олимп Джэгухэм хэтыну Iэмал къезыт лицензэ Мудрэн Беслъэн къызэрыратар. Ар абы хуэфащэу къызолъытэ. Дзюдоистхэм я дунейпсо рейтингым адыгэ щIалэм етIуанэ увыпIэр щиIыгъщ. Дыщогугъ Рио-де-Жанейрэ ехъулIэныгъэ иIэу къикIыжыну. Беслъэн и къаруи зэмани емыблэжу иджыпсту зегъэхьэзыр.
Мудрэным къищынэмыщIауэ, Олимп Джэгухэм кIуэнухэм я гупым хагъэхьэну дыщогугъ Къамбий Аслъэнрэ Хьэбэчыр Муратрэ. Абыхэми Iэмал хъарзынэхэр яIэщ Бразилием зыкъыщагъэлъэгъуэну.
Олимпиадэм и пэ къихуэу Мудрэн Беслъэн иджыри зэхьэзэхуэ гуэрхэм хэтынущ, ауэ ар сыт хуэдэми тезыухуэнур къэралым и командэ къыхэхам и тренер нэхъыщхьэ Гамбо Энциощ. Дауэ хъуми, псом ящхьэращи, Бразилием щыкIуэнум ирихьэлIэу щытыкIэ нэхъыфIым итын хуэдэу зигъэхьэзырынырщ.
ЖЫЛАСЭ Замир.
